LEGISLATÍVNA RADA VLÁDY
   SLOVENSKEJ REPUBLIKY

									Na rokovanie vlády SR
									dňa 17. decembra 2003
									K materiálu č. 11524/2003
									K bodu č. 5

S T A N O V I S K O

k návrhu nariadenia vlády Slovenskej republiky o Obchodnom vestníku

I

Návrh nariadenia vlády Slovenskej o Obchodnom vestníku predložil na rokovanie Legislatívnej rady vlády Slovenskej republiky minister spravodlivosti Slovenskej republiky Daniel Lipšic v rámci plnenia uznesenia vlády Slovenskej republiky č. 280/2003, ktorým bol schválený materiál “Návrh opatrení na zefektívnenie obchodného registra“.

II

Uvedený materiál v rámci plnenia úloh v prvej, tzv. legislatívno-organizačnej etape predpokladá, že nová právna úprava registračného konania (obsiahnutá v novom zákone o obchodnom registri a o zmene a doplnení niektorých zákonov, ktorý nadobudne účinnosť od 1. februára 2004), si vyžiada aj vykonanie nevyhnutných zmien v právnych predpisoch súvisiacich s týmto konaním. 
 
Jedným z takýchto úzko súvisiacich právnych predpisov je aj nariadenie vlády Slovenskej republiky č. 100/1993 Z. z. o Obchodnom vestníku v znení nariadenia vlády Slovenskej republiky č. 50/1998 Z. z. (ďalej len “nariadenie vlády o Obchodnom vestníku”). Tento právny predpis okrem iného upravuje aj problematiku zverejňovania údajov zapísaných do obchodného registra, na ktoré sa podľa § 27 ods. 4 Obchodného zákonníka viaže účinnosť týchto údajov voči tretím osobám (tzv. všeobecná materiálna publicita).
 
Predložený návrh nariadenia vlády preto z horeuvedených dôvodov nadväzuje najmä na súvisiace ustanovenia návrhu zákona o obchodnom registri a o zmene a doplnení niektorých zákonov týkajúce sa zverejňovania zapísaných údajov, ktorými sa tento návrh zákona snaží odstrániť nedostatky existujúce v platnej právnej úprave. 
 
Predložený návrh nariadenia vlády ďalej reaguje aj na potrebu zosúladenia príslušných ustanovení nariadenia vlády o Obchodnom vestníku s návrhom zákona, ktorým sa mení a dopĺňa zákon č. 71/1992 Zb. o súdnych poplatkoch a poplatku za výpis z registra trestov v znení neskorších predpisov, a podľa ktorého je v súdnom poplatku za podanie návrhu na zápis navrhovaných údajov do obchodného registra, zmenu zapísaných údajov a výmaz zapísaných údajov zahrnutý aj poplatok za zverejnenie zapísaných údajov v Obchodnom vestníku.
	
Potreba prijatia predkladaného návrhu nariadenia vlády okrem vyššie uvedeného vychádza tiež z požiadaviek na spresnenie a doplnenie platnej právnej úpravy Obchodného vestníka obsiahnutej v nariadení vlády č. 100/1993 Z. z. o Obchodnom vestníku v znení nariadenia vlády č. 50/1998 Z. z., a to najmä pokiaľ ide o otázku stanovenia sumy poplatkov za zverejnenie alebo uverejnenie údajov v Obchodnom vestníku, precizáciu formy a spôsobu zasielania podkladov na zverejnenie alebo uverejnenie údajov, ako i lehoty, v ktorej je vydavateľ povinný zverejniť (uverejniť) údaje v Obchodnom vestníku na základe poskytnutých podkladov.

III

Predmetný návrh bol prerokovaný v Legislatívnej rade vlády Slovenskej republiky dňa 16. decembra 2003. Legislatívna rada vlády SR k predmetnému návrhu uplatnila pripomienky, ktoré sú uvedené v časti IV tohto stanoviska.

Sekcia vládnej legislatívy Úradu vlády Slovenskej republiky konštatuje, že návrh nariadenia vlády Slovenskej republiky o Obchodnom vestníku je na rokovanie vlády SR predložený v pôvodnom znení.

IV
                                                                                
Sekcia vládnej legislatívy Úradu vlády Slovenskej republiky odporúča vláde Slovenskej republiky návrh  nariadenia vlády Slovenskej republiky o Obchodnom vestníku schváliť po zapracovaní týchto pripomienok :  

K úvodnej vete

-	Úvodnú vetu odporúčame preformulovať na: „ Vláda Slovenskej republiky podľa § 770 zákona č. 513/1991 Zb. Obchodného zákonníka a podľa § 14 ods. 2 zákona č. .../2003 Z. z. o obchodnom registri a o zmene a doplnení niektorých zákonov nariaďuje:“.

K celému textu

-	V celom texte odporúčame zosúladiť terminológiu pri používaní slov „zverejňovať alebo uverejňovať“ a to dôsledným uvádzaním oboch slov v celom nariadení,
-	v celom texte odpurúčame vypustiť za slovami „v prílohe č. 1“ a „v prílohe č. 2“ slová „k tomuto nariadeniu“ pre nadbytočnosť.

K § 1

-	Odporúčame znenie v odseku 1 za slovom „zverejnenie“ upraviť na „ustanovuje Obchodný zákonník a ďalšie údaje, ktoré ustanovujú osobitné zákony, sa zverejňujú v Obchodnom vestníku.“,
-	odporúčame vypustiť odsek 2, 
-	celé znenie § 2 presunúť do § 1 ako odsek 2, odsek 3 a odsek 4,
-	odkaz 1 odporúčame vypustiť,
-	odkaz 2 odporúčame premenovať na odkaz 1 a poznámku pod čiarou k odkazu 2 rovnako premenovať na poznáka pod čiarou k odkazu 1. 

K § 2

-	Odporúčame zameniť na: „Vydavateľom Obchodného vestníka je Ministerstvo spravodlivosti Slovenskej republiky (ďalej len „vydavateľ“).“.

K § 5

-	odporúčame zameniť slová „elektronickou poštou“ na slová „v elektronickej podobe“,
-	odporúčame vypustiť v odseku 2 celú druhú vetu.

K § 6

-	odporúčame zameniť  slová „podľa § 1 ods. 1 a § 2“ na „podľa § 1“,
-	odporúčame zameniť v odseku 4 slová „podľa § 2 ods. 3“ na „podľa § 1 ods. 4“,
-	odporúčame zameniť v odseku 5 slová „podľa § 2 ods. 3“ na „podľa § 1 ods. 4“. 

K § 8

-	Odporúčame zameniť slová „Výška úhrady“ na slovo „Suma“.

 
Bratislava 16. decembra 2003
Vypracoval: M. Körmendy

                                                                                  Štefan  G r m a n
                                generálny riaditeľ
	                                                         sekcie vládnej legislatívy